Laat sy Liefde jou Lei: Leef binne sy goedgesindheid - www.bybelkennis.co.za
by Mitch Kalp · Published 08/02/2012 · Updated 28/09/2014
Laat sy Liefde jou Lei: Leef binne sy goedgesindheid – Milanie Vosloo
Maar die Here was Noag goedgesind. Genesis 6:8
Wonder jy soms of jy God reg hoor? Ja, om ons Vader te gehoorsaam, is nie altyd maklik nie. Want soms vra Hy van ons dinge wat vir ons menslike verstandjies glad nie sin maak nie. Ander kere weer klink die taak wat Hy op ons skouers lê, vir ons hopeloos te groot en eenvoudig onmoontlik.
Ek is seker Noag was ook in groot vertwyfeling oor die Here se vreemde opdrag om 'n reuse boot op kurkdroё grond te bou. Om nog boonop die verantwoordelikheid te neem om elke spesie van die diereryk op die ark te laai, kon hom maklik in vertwyfeling gelaat het. Tóg lees ons in Genesis 6:22 dat Noag presies gemaak het soos God hom beveel het. En die uiteinde? Die mensdom word uitgewis terwyl hy en sy gesin wonderbaarlik gespaar word.
Miskien het die Vader ook al vreemde opdragte aan jou gegee. Dalk is jy juis nou in 'n fase waarin jy wonder wat God se wil oor 'n bepaalde situasie is. Weet dan, jou Vader verstaan sy kinders se menslike vertwyfeling, maar Hy weet ook soveel meer: Hy weet presies wat vir ons, ander en sy koninkryk die heel beste is.
Bid dat die Gees jou hart wawyd oop sal maak vir sy stem, vra dat jy rég sal hoor en smeek Hom veral om jou onwrikbaar gehoorsaam te maak. Só leef jy binne God se wonderlike goedgesindheid en seёn.